I alt 24 personer er potentielt mistænkte i en stor efterforskning af politiets optræden i Tibet-sagen.

- De betragtes som anmeldte, siger chefen for Den Uafhængige Politiklagemyndighed, Kirsten Dyrman, onsdag til Ritzau.

Heraf er to politiledere for nylig blevet sigtet for at have overtrådt straffeloven. De sigtes for at have løjet over for en dommer.

De skal - ifølge sigtelsen - have afgivet falsk forklaring under et retsmøde i Københavns Byret i august 2013.

Retsmødet drejede sig netop om politiets indsats mod demonstranter, der ville vifte med Tibets flag.

De fleste af de 24 er nu blevet afhørt, oplyser Kirsten Dyrman.

Ved afhøringerne har de fået en sigtets retsstilling. Det indebærer, at de ikke har pligt til at besvare spørgsmå

l.

Enorm undersøgelse

I alt har politiklagemyndigheden talt med næsten 400 personer i den enorme undersøgelse, som blev indledt for et års tid siden.

Den oprindelige anmeldelse fra Københavns Politi fra september sidste år drejer sig om, at personale i politiet skal have begået tjenesteforsømmelse eller have misbrugt deres magt.

Og mere konkret - om de har bevidst har givet urigtige oplysninger om politiets håndtering af kinesiske besøg i København i 2012, 2013 og 2014.

Vildledningen har medført, at også medlemmer af Folketinget er blevet ført bag lyset.

Desuden angår efterforskningen, om nogen har begået lignende lovovertrædelser i forbindelse med den "efterfølgende håndtering af sagerne om de kinesiske statsbesøg."

Men onsdag er status altså, at ingen er blevet sigtet for forsømmelse eller stillingsmisbrug.

Myndigheden regner med at være færdig med afhøringerne i år.

Og Kirsten Dyrman siger, at hun en redegørelse måske kan blive sendt til Statsadvokaten for København i enten januar eller februar.

- Det håber vi, siger hun.

Statsadvokaten skal afgøre, om der er grundlag for at rejse en straffesag mod nogen - herunder de to i sagen om falsk forklaring for retten.

Torsdag tager Tibet-kommissionen fat på de første afhøringer i sin undersøgelse.

Opgaven er at afdække, hvordan det gik til, at politiet besluttede at hindre Tibet-sympatisører og andre i at vifte med flag.

Desuden skal kommissionen afdække omfanget af vildledningen af Folketinget. Og om nogen kan drages til ansvar.

Da skandalen brød ud sidste efterår, besluttede ledelsen i Københavns Politi at forflytte tre ledere. Heraf er de to nu altså blevet sigtet for at lyve i retten.